**La noi**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Andrei Galben

E pace, da! Ci nu ştiu

Cât va luci-n fereastră,

De-aceea-s trist, când, Doamne,

Mă uit la spada noastră;

Când văd crescând pe dânsa

Rugina, muşchiul verde,

Osânza trădătoare

Cea care ne va pierde!

În dreptul nume-al Ţării

Mă mut din asta bahnă,

Dar şi în El e numai

Pustiu şi frig, şi mahnă.

Unde să fugi când, Doamne,

Chiar numele Tău mare

E strâmt pentru atâta

Durere şi-ntristare?

E pace, da! Ci nu ştiu

De e şi pacea noastră

Când numai nenorocul

Ne bate în fereastră!

\* \* \*

Preasfinţitului

Casian Gălăţeanu

Îmi întind braţele

Spre tine, Doamne,

Şi mă ating

De faţa Patriei mele.

Doamne care mă-nveţi

Numai lucruri frumoase

Şi zici: „Nu mânia

Dobitocul din om

Că va trebui să te lupţi

Cu doi deodată.”

\* \* \*

Preacucernicului părinte

Constantin Galeriu

Părinte,

Eu nu ştiu dacă viaţa

M-a îndrăgit.

Şi nu ştiu dacă moartea

Mă urăşte.

Dar caldă –

Asta o ştiu –

Va trebui să fie crucea

Pe care ochii voi închide.

Caldă, Părinte, de sângele meu.

Binecuvântează-mă.